钦定古今图书集成/明伦汇编/官常典/第616卷 > 谢子襄 黄信中 夏升
## 钦定古今图书集成/明伦汇编/官常典/第616卷 > 谢子襄 黄信中 夏升

按《明外史循吏传》：“子襄名衮，以字行，新淦人。建文中，
由荐举授青田知县，有惠政。永乐七年，与钱塘知县
黄信中、开化知县夏升并九载，课最当迁。其部民相
率诉于上官，乞再任。上官以闻。帝嘉之，即擢子襄处
州知府。信中杭州，升衢州，俾得治其故县。子襄治处
州，声绩益著。课农桑，兴学校，笃意爱民。郡有虎患，岁”
且旱蝗，子襄虔祷于神，大雨二日，蝗尽死，虎亦遁去。
有盗窃官钞，子襄投檄城隍神。盗方阅钞密室，忽疾
风卷堕市中，盗即伏罪。民鬻牛于市，将屠之，牛逸至，
于襄前俛首，若有诉。问得实，捐俸赎还其主。有寇据
山谷为乱，朝廷发官军二千讨之，一郡汹汹。子襄力
止军城中毋出，而自以计掩捕之，果获其魁，馀解散。
子襄，性廉谨，历官三十年，不以家累自随，称一时良
牧。以二十二年五月卒。信中，馀干人，先知乐清县，有
奸人绐其寡嫂至京，诬告乡人谋叛而已，潜逸去。有
司系其女以闻，诏行所司会鞫，信中廉得其情，力诋
为诬，获全者甚众。有盗杀一家三人，狱久不决。信中
斋沐祷于神，遂得真盗，远近称之。其知杭州，亦有异
政，升盐城人。既擢知府，御吏严，待民信，力役惟均，民
乐趋事，为时良吏。